## La Generalitat destina 340.793 euros en el projecte de construcció per a la millora de la funcionalitat de la CV-141 d’accés a Peníscola

*** La directora general d’Infraestructures destaca que “amb esta actuació se solucionen els problemes de seguretat viària i es millorarà l’accés principal a la localitat”**

La Generalitat destina 340.793 euros per al projecte de construcció de la nova connexió de la CV-141 amb l’AP-7 a Peníscola per a “solucionar els problemes de seguretat viària i millorar l’accés principal a la localitat”.

En estos termes s’ha pronunciat la directora general d’Infraestructures i Projectes Urbans, M. José Martínez Ruzafa, qui ha afegit que l’actuació projectada “es localitza en la CV-141, en l’enllaç amb l’AP-7 i N-340, i finalitza en la glorieta de la carretera que connecta Peníscola amb Benicarló”.

Martínez Ruzafa assegura que, amb esta licitació, “en una primera fase es redactaran els documents necessaris que definisquen les actuacions per a després, en la segona fase, definir el projecte constructiu”.

La CV-141 es caracteritza per un traçat compost d’alineacions rectes suficientment llargues que permeten una velocitat elevada de circulació.

A més, com ha indicat Martínez Ruzafa, “el desenrotllament del municipi de Peníscola, així com la mobilitat associada, fa necessària l’adequació de la carretera a la nova situació”.

Actualment hi ha en la carretera nombrosos girs a esquerra no regulats, per la qual cosa esta falta de control, unida a l’elevada velocitat a la qual es pot arribar en la carretera, constituïx un greu risc per a la seguretat viària. “Este problema es veu especialment incrementat durant el període estival, en el qual el volum del trànsit creix considerablement atés el caràcter turístic de la localitat”, ha afegit la directora general.

Al seu torn, la connexió actual de la carretera CV-141 amb l’AP-7 obliga a fer uns recorreguts a través de l’N-340 que incrementen la distància i el temps d’accés a Peníscola, per la qual cosa els usuaris habituals d’esta carretera utilitzen l’alternativa per un camí rural la connexió del qual amb la CV-141 és molt perillosa.

Fecha: 11/01/2025